Մևլութ Էրդինչ

**Մևլութ Էրդինչ** (; ), թուրք և ֆրանսիացի ֆուտբոլիստ, հարձակվող։ Հանդես է եկել Թուրքիայի ազգային հավաքականում։

Նախկինում Էրդինչը հանդես է եկել ֆրանսիական «Սոշո», «Պարի Սեն Ժերմեն», «Ռեն», «Սենթ Էտիեն», «Գենգան» և «Մեց» ակումբներում, ինչպես նաև գերմանական «Հանովեր 96»-ում։ Թուրքիայի հավաքականի հետ 2008 թվականին հասել Է Եվրոպայի առաջնության կիսաեզրափակիչ փուլ։

## Ակումբային կարիերա
Էրդինչը ծնվել է Ֆրանսիայի Սենտ Կլոդ քաղաքում (Ժուրայի դեպարտամենտ), թուրք ներգաղթյալների ընտանիքում, որոնք 1973 թվականին Ֆրանսիա են տեղափոխվել Թուրքիայի Յոզղաթ նահանգից։ Էրդինչը Ֆուտբոլով սկսել է զբաղվել տեղի «Սենթ Կլոդ» ակումբում, 13 տարեկանում տեղափոխվել է «Սոշոյի» երիտասարդական թիմ։ Անցնելով երիտասարդական և կրկնօրինակ կազմով՝ Էրդինչը «Սոշոյի» հիմնական կազմում նորամուտը նշել է 2005 թվականի նոյեմբերի 19-ին՝ «Այաչոյի» դեմ Ֆրանսիայի առաջնության խաղում։ Հանդիպման վերջնամասում փոխարինման դուրս գալով՝ նա աչքի է ընկել խփած գոլով, որը հաղթական էր։ Դրանից հետո Էրդինչը դեռ երկար ժամանակ չէր կարողանում ամրապնդվել իր ակումբի հիմնական կազմում, հատկապես ծանր էր նրա համար այն ժամանակահատվածը, երբ ակումբը մարզում էին Ալեն Պերենն ու Ֆրեդերիկ Հանցը։ Նրա դիրքն ակումբում կտրուկ փոխվեց 2007 թվականի դեկտեմբերին, երբ «Սոշոյի» մարզիչ նշանակվեց Ֆրանսիս Ժիյոն, որն անմիջապես Էրդինչին դարձրեց հիմնական հարձակվող։  Մինչև մրցաշրջանի ավարտը թուրք հարձակվողը խփել է 11 գոլ։ Ժիյոյի խոսքով՝ ակումբը պահպանել է տեղը Լիգա 1-ում 2007/2008 մրցաշրջանի արդյունքներով՝ հիմնականում Էրդինչի շնորհիվ։ Հաջորդ մրցաշրջանում Էրդինչը կրկին 11 գոլ է խփել Ֆրանսիայի առաջնությունում։

2009 թվականի հունիսի 30-ին Էրդինչը տեղափոխվել է մայրաքաղաքային «Պարի Սեն Ժերմեն», որի հետ կնքել է 4 տարվա պայմանագիր։ Փարիզյան ակումբը վաղուց հետաքրքրություն էր ցուցաբերում ֆուտբոլիստի նկատմամբ, սակայն երկար ժամանակ չէր կարողանում բավարարել «Սոշոյի» ֆինանսական պահանջները, մինչև վերջապես կողմերը համաձայնության եկան 9 միլիոն եվրոյի հարցում։ Ֆուտբոլիստի ծառայություններով հետաքրքրված էին նաև ֆրանսիական «Բորդոն» և «Լիոնը», անգլիական «Ֆուլհեմը», «Աստոն Վիլլան» և «Ուիգան Ատլետիկը»։ ՊՍԺ-ում Էրդինչը դարձավ հիմնական հարձակվողը և առաջին մրցաշրջանում 15 գոլով դարձավ թիմի լավագույն ռմբարկուն Ֆրանսիայի առաջնությունում, իսկ ֆրանսիական լիգայի բոլոր խաղացողների մեջ գրավեց երրորդ տեղը։ Նա նաև օգնեց թիմին նվաճել ազգային գավաթը։ Հաջորդ մրցաշրջանն այնքան էլ հաջող դուրս չեկավ արդյունավետության առումով՝ Էրդինչը Ֆրանսիայի առաջնությունում խփեց ընդամենը 8 գոլ։ Երբ 2011 թվականի մայիսին «Պարի Սեն Ժերմեն» ակումբը ձեռք բերվեց Կատարի ներդրումային խմբի կողմից, որը պատրաստ էր մեծ գումարներ ծախսել նոր ֆուտբոլիստներ ձեռք բերելու համար, Էրդինչի ապագան ակումբում վտանգված էր։ Մի քանի ակումբներ տրանսֆերի առաջարկով դիմել էին «Պարի Սեն Ժերմենին», սակայն օգոստոսի վերջին ակումբի ղեկավարությունը մերժել էր՝ ցանկանալով պահպանել թուրք հարձակվողին։

Սակայն հաջորդ կես տարում իր տեղը փարիզյան ակումբի հիմնական կազմում Էրդինչն այդպես էլ չվերադարձավ՝ պարտվելով Կևին Գամեյրոյին։ 2012 թվականի ձմեռային տրանսֆերային պատուհանի ժամանակ թուրք հարձակվողը տեղափոխվեց «Ռեն», որը նրա համար վճարեց 8 միլիոն եվրո։ Ֆուտբոլիստի համար պայքարում էր նաեւ անգլիական «Նյուքասլ Յունայթեդը», որն առաջարկում էր 7 միլիոն ֆունտ ստերլինգ։ «Ռենի» հետ պայմանագիրը կնքվել է 3.5 տարով։ Սակայն Էրդինչն այդ ակումբում խաղացել է ընդամենը մեկուկես։ 2012/2013 մրցաշրջանում նա Ֆրանսիայի առաջնությունում խփել է 10 գոլ, սակայն աչքի է ընկել երկարատև առանց գոլերի։  Ընդհանուր առմամբ, «Ռենի» կազմում նա մասնակցել է 55 հանդիպման, որոնցում դարձել է 18 գոլի հեղինակ։

2013 թվականի սեպտեմբերի 1-ին Էրդինչը տեղափոխվեց «Սենտ Էտիեն», որը նրա համար վճարեց 4 միլիոն եվրո։ Նոր ակումբի կազմում նորամուտի մրցաշրջանում Էրդինչը Ֆրանսիայի առաջնությունում խփել է 11 գոլ՝ դառնալով «Սենտ Էտիենի» լավագույն ռմբարկուն։ Երկրորդ մրցաշրջանում նրա արդյունավետությունը նվազել է՝ 8 գոլ։ 2015 թվականի հուլիսի 17-ին Էրդինչը հեռացավ Ֆրանսիայից և տեղափոխվեց գերմանական «Հանովեր 96» ակումբ, որի հետ պայմանագիր կնքեց մինչև 2018 թվականը։ Տրանսֆերի արժեքը կազմել է 3,5 միլիոն եվրո։ 2015/2016 մրցաշրջանի առաջին կեսում Էրդինչը «Հանովեր 96»-ի կազմում մասնակցել է 11 հանդիպման և ոչ մի գոլ չի խփել։ 2016 թվականի հունվարի 7-ին այն մինչև մրցաշրջանի ավարտը վարձակալության է տրվել ֆրանսիական «Գենգան» կումբին։

2016 թվականի հունիսին Էրդինչը մեկ տարով վարձավճարով տեղափոխվել է ֆրանսիական «Մեց»։ «Մեցի» և «Հանովերի» միջև կնքված պայմանագիրը նախատեսում էր ֆուտբոլիստի պայմանագիրը գնելու հնարավորություն։ Էրդինչը լավ սկսեց մրցաշրջանը «Մեցում»՝ Ֆրանսիայի առաջնության առաջին յոթ տուրերում դառնալով 6 գոլի հեղինակ, սակայն մինչև մրցաշրջանի ավարտը չկարողացավ ավելի շատ գոլ խփել և արդյունքում կորցրեց տեղը հիմնական կազմում։

2017 թվականի հուլիսի 14-ին Էրդինչը ներկայացվել է որպես թուրքական «Իստանբուլ Բաշաքշեհիր» ակումբի խաղացող, որի հետ կնքել է երեք տարվա պայմանագիր։

## Ելույթներ ազգային հավաքականում
Ֆրանսիայում ծնված, բայց թուրքական արմատներ ունեցող Մևլութ Էրդինչը կարող էր ընտրել, թե որ երկիրն է ներկայացնելու միջազգային մակարդակով։ 2004 թվականին նա ներկայացրել է Ֆրանսիան մինչև 17 տարիքային խմբում, 2005 թվականին որոշել է հանդես գալ Թուրքիայի հավաքականում։ 2006 թվականի Եվրոպայի առաջնությունում հանդես է եկել Թուրքիայի մինչև 19 տարեկանների թիմում, 2007 թվականին երիտասարդական հավաքականի կազմում մասնակցել է 5 հանդիպման։

Թուրքիայի ազգային հավաքականում Էրդինչն իր նորամուտը նշել է 2008 թվականի մարտի 26-ին Բելառուսի հավաքականի հետ ընկերական խաղում։ Նույն թվականի մայիսին մարզիչ Ֆաթիհ Թերիմը նրան ընդգրկեց հավաքականի հայտացուցակում 2008 թվականի Եվրոպայի առաջնության համար։ Էրդինչը մեկնարկային կազմում էր հանդես եկել մրցաշարում իր թիմի առաջին խաղում, սակայն փոխարինվել է ընդմիջմանը։ Հաջորդ անգամ նա խաղադաշտ դուրս եկավ միայն Գերմանիայի հավաքականի հետ կիսաեզրափակիչում, որտեղ փոխարինման դուրս եկավ խաղի վերջնամասում։

2016 թվականի մայիսին Թերիմը Էրդինչին հրավիրել էր Եվրոպայի առաջնությունից առաջ Անգլիայի և Չեռնոգորիայի հավաքականների հետ ընկերական խաղերին, սակայն մրցաշրջանն ընդգրկված չէր հավաքականի վերջնական հայտացուցակում։

## Ձեռքբերումներ
* Ֆրանսիայի գավաթակիր (2)՝ 2007, 2010
* Ֆրանսիայի լիգայի գավաթի եզրափակչի մասնակից՝ 2012/13
* Եվրոպայի առաջնության կիսաեզրափակչի մասնակից 2008

## Վիճակագրություն

## Ծանոթագրություններ

 
Կատեգորիա:1983 ծնունդներ
Կատեգորիա:Անթալյասպորի ֆուտբոլիստներ
Կատեգորիա:Բունդեսլիգայի ֆուտբոլիստներ
Կատեգորիա:Գենգանի ֆուտբոլիստներ
Կատեգորիա:Թուրք ֆուտբոլիստներ
Կատեգորիա:Թուրքական Սուպերլիգայի ֆուտբոլիստներ
Կատեգորիա:Թուրքիայի երիտասարդական միջազգային կարգի ֆուտբոլիստներ
Կատեգորիա:Թուրքիայի հավաքականի ֆուտբոլիստներ
Կատեգորիա:Թուրքիայի մինչև 21 տարեկանների հավաքականի միջազգային ֆուտբոլիստներ
Կատեգորիա:Իստանբուլ Բաշակշեհիրի ֆուտբոլիստներ
Կատեգորիա:Մեցի ֆուտբոլիստներ
Կատեգորիա:Պարի Սեն-Ժերմենի ֆուտբոլիստներ
Կատեգորիա:Ռենի ֆուտբոլիստներ
Կատեգորիա:Սենտ Էտիենի ֆուտբոլիստներ
Կատեգորիա:Սոշոյի ֆուտբոլիստներ
Կատեգորիա:Տղամարդկանց ֆուտբոլի հարձակվողներ
Կատեգորիա:Ֆեներբահչեի ֆուտբոլիստներ
Կատեգորիա:Ֆրանսիացի ֆուտբոլիստներ